ชีเซ่ง

ชีเซ่ง (เสียชีวิต  ค.ศ. 222–229) เป็นขุนพลภายใต้ขุนศึกซุนกวนในสมัยราชวงศ์ฮั่นตะวันออกตอนปลายถึงต้นสมัยสามก๊กของจีน

ชีเซ่งเป็นชาวเมืองลงเสียมีนิสัยกล้าหาญ ซื่อสัตย์ ชำนาญการรบทางเรือ เข้มงวดในระเบียบวินัย มักจะได้รับมอบหมายงานพร้อมกับเตงฮอง เช่นในตอนที่จิวยี่สั่งให้ไปฆ่าขงเบ้ง(แต่ไม่สำเร็จ) และในตอนที่สกัดขบวนของเล่าปี่และซุนฮูหยินที่เดินทางกลับเกงจิ๋ว (แต่ไม่สำเร็จเพราะไม่กล้าสังหารซุนฮูหยิน)

ในปี ค.ศ.221 เมื่อเล่าปี่เปิดศึกบุกโจมตีที่อิเหลง ชีเซ่งก็ร่วมนำทหารบุกโจมตีค่ายของเล่าปี่ ได้ชัยชนะในครั้งนี้ ต่อมาโจฮิว ขุนพลใหญ่วุยก๊กเคลื่อนทัพใหญ่บุกโจมตีง่อก๊ก ชีเซ่งก็ร่วมกับลิห้อมและกวนฉง นำทหารข้ามแม่น้ำไปตั้งรับอย่างเข้มแข็ง

ชีเซ่งออกศึกภายใต้การบังคับบัญชาของซุนกวนหลายครั้ง ครั้งสำคัญที่สุดคือในปี ค.ศ.223 ชีเซ่งได้รับการแต่งตั้งให้แม่ทัพป้องกันการรุกรานของพระเจ้าโจผีที่เมืองน้ำฉี ในครั้งนั้น ชีเซ่งสั่งทหารให้สร้างกำแพงเมืองปลอมขึ้น เอาฟางมาผูกเป็นรูปหุ่น ใส่เสื้อสีต่างๆให้มาก แล้วปักธงทิว รายไปตั้งแต่เมืองน้ำฉีไปถึงเซ็กเทา ทำให้แล้วเสร็จภายในค่ำวันนั้น ฝ่ายพระเจ้าโจผี เมื่อยกทัพมาถึงเมืองกองเหลง จึงออกสำรวจพื้นที่โดยรอบก็พบเห็นแนวกำแพงปลอมที่สร้างขึ้นโดยชีเซ่งทอดยาวตลอดแนวริมแม่น้ำแยงซี พระเจ้าโจผีดูไม่ออกว่าเป็นกำแพงปลอม จึงตัดสินใจถอยทัพกลับออกมาก่อน ชีเซ่งที่รอจังหวะนี้อยู่แล้วจึงนำกองทัพข้ามแม่น้ำแยงซีไล่ตามตีกองทัพของพระเจ้าโจผี ฝ่ายพระเจ้าโจผีไม่คาดคิดว่าจะเกิดเหตุแบบนี้ขึ้น ทำให้ทัพหลังถูกโจมตีเสียหายหนักมาก อีกทั้งยังทราบข่าวว่าลกซุนกำลังจะยกทัพมาจากเกงจิ๋วเพื่อตีขนาบ พระเจ้าโจผีจึงสั่งถอนทัพกลับทั้งหมดทันที

หมายเหตุ

อ้างอิง

 ตันซิ่ว (คริสต์ศตวรรษที่ 3). จดหมายเหตุสามก๊ก (ซันกั๋วจื้อ).

 เผย์ ซงจือ (คริสต์ศตวรรษที่ 5). อรรถาธิบายจดหมายเหตุสามก๊ก (ซันกั๋วจื้อจู้).

หมวดหมู่:ขุนพลของง่อก๊ก
หมวดหมู่:ขุนนางของง่อก๊ก
หมวดหมู่:ขุนพลของซุนกวน